Vlag van Ekwatoriaal-Guinee

Die nasionale vlag van die Ekwatoriaal-Guinee is op 21 Augustus 1979 amptelik in gebruik geneem. Die vlag vertoon ’n blou driehoek teen die vlagpaal met drie ewe wye bane aan die wapperkant in (van bo na onder) groen, wit en rooi met die wapenskild van Ekwatoriaal-Guinee in die middel van die wit baan.

Simboliek 
Die groen stel die natuurlike hulpbronne en woude van die land voor, die blou stel die see, wat vasteland met die eilande verbind, voor, die wit stel vrede voor en die rooi stel die stryd om onafhanklikheid voor.

Ontwerp 
Die vlag is vir die eerste keer op 12 Oktober 1968 gehys op die dag van onafhanklikheid, met die nasionale embleem in die middel. ’n Ander nasionale embleem is egter in 1972, gedurende die regime van Francisco Nguema, op die vlag gebruik. Die amptelike wapenskild is heringestel nadat daar van Nguema ontslae geraak is in Augustus 1979. Die wapenskild bestaan uit ’n silwer skild met ’n sy-katoenboom wat afgelei is van die wapenskild van Rio Muni.  Bo die skild is ’n boog van ses sespuntige sterre wat Rio Muni en die aflandige eilande voorstel. Onder die skild is ’n silwer lint met die nasionale leuse: Unidad, Paz, Justicia (“Eenheid, Vrede, Geregtigheid”).

Ander vlae

Eksterne skakels 

  Ekwatoriaal-Guinee by Flags of the World
  

Ekwatoriaal-Guinee
Ekwatoriaal-Guinee